Cortina d'Ampezzo er en by (og en kommune) i Belluno-provinsen i Veneto i det nordlige Italien. Byen ligger i Dolomitterne i en højde af 1.224 m.o.h. og er et populært vintersportssted og tillige et yndet mål for sommerturister. Cortina er et af Europas mest eksklusive alpine turistmål, og byen er kendt for sine førsteklasses hoteller og butikker.  Vintersport I 1927 blev VM i skisport afholdt i byen, og i 1932 afholdtes VM i alpin skisport her. Cortina d'Ampezzo var værtsby for Vinter-OL i 1956. Vinter-OL i 1944 skulle have været afholdt i Cortina, men blev aflyst på grund af 2. verdenskrig.  I filmens verden En stor del af James Bond-filmen For Your Eyes Only foregår i Cortina og en række af stedets sportsarenaer og skiområderne indgår i handlingen. James Bond bor på det flotte 5-stjernede hotel i byens udkant, Hotel Miramonti, hvor en række kendisser i øvrigt gennem årene har ferieret.